আলী আহসান মোহাম্মদ মুজাহিদ : এখানে প্রথমে আমি একটি কথা বলে নিই সাবেক সেনাপ্রধান জেনারেল মঈন উ আহমেদ এই ঘটনা ঘটানোর পর নিজেকে খুব বিচলিত বলে প্রকাশ করার চেষ্টা করেছেন। ১/১১-এর ঘটনা ঘটানোর পর তিনি একাধিকবার ব্যাপারটা তার বক্তব্যে উল্লেখ করেছেন। কিন্তু তিনি অত্যন্ত জঘন্য কাজ করেছেন। সেটা হলো তিনি নেপথ্যে থেকে আমাদের বিরুদ্ধে যে সাজানো নাটক অর্থাৎ মামলা দেয়া হয়েছিল সেই ব্যাপারে পুলিশকে দিয়ে চার্জশিট প্রদান করার ব্যবস্থা করেছেন। কিন্তু যে মামলাটা শহীদদের পক্ষ থেকে বা আমাদের পক্ষ থেকে করা হয়েছে সে মামলার চার্জশিট দেয়ার পরেও সাবেক সেনাপ্রধান (অনেকের ধারণা) নেপথ্যে থেকে সেটাকে (চার্জশিট) অধিকতর তদন্তের জন্য আবার প্রত্যাহার করে নিয়েছেন। যে মামলা ব্যবহার করা হলো ঐ মামলায় বাদী পক্ষের তরফ থেকে শেখ হাসিনাকে আসামী করা হয়নি কিন্তু যারা চার্জশিট প্রাথমিকভাবে আদালতে দাখিল করেছিল তারা তাকে আসামী করেছে। মাননীয় উচ্চ আদালত অবশ্য এই দু’টি মামলা একত্রে চলবে বলেছে। যদি দু’টি মামলা একসাথে চলার মতো প্রস্তুত না হয়, তবে কোনো মামলাই চলবে না। এই পর্যায়ে মামলা দু’টি উচ্চ আদালতের মাধ্যমে ঝুলে আছে। এ অবস্থায় সরকার তাদের সাথে জড়িত ব্যক্তিদের রেহাই দেয়ার জন্য মামলা প্রত্যাহারের যে ঘটনাটা ঘটিয়েছে এটা আমার কাছে আইনসম্মত মনে হয় না। এটা বিধিসম্মতও নয়। এটাকে জোর-জবরদস্তিমূলক একটি পদক্ষেপ বলে মনে হয়। এ ক্ষেত্রে আমি মাননীয় প্রধানমন্ত্রীর দৃষ্টি আকর্ষণ করে বলতে চাই ‘আপনি বিষয়টা ভালো করে দেখুন। এবং এভাবে মামলা প্রত্যাহার না করে প্রয়োজনে দক্ষ, সৎ, নিষ্ঠাবান পুলিশ কর্মকর্তা দিয়ে মামলাটার নিরপেক্ষ তদন্ত করুন এবং সেই তদন্তে যাদের বিরুদ্ধে অভিযোগ গঠন করা সম্ভব তাদের বিরুদ্ধে অভিযোগ গঠন করে মামলা অব্যাহত রাখার ব্যবস্থা করুন।’ এখানে আমার স্পষ্ট কথা, আমাদের কোনো দলের প্রতি, কোনো ব্যক্তির প্রতি বিদ্বেষ নেই আবার কোনো ব্যক্তি বা কোনো মহলের প্রতি অন্ধ ধারণাও নেই। আমরা এ নারকীয় নির্মম, নিষ্ঠুর হত্যাকাণ্ড যাদের দ্বারা সংঘটিত সেই প্রকৃত দোষীদেরই আইনের অধীনে এনে বিচার করার পক্ষপাতী। আশা করি মাননীয় প্রধানমন্ত্রী বিষয়টা বিবেচনা করে দেখবেন।